# Jannik Sinner

| Jannik Sinner
 |
| --- |
|  Jannik Sinner u finalu US Opena 2025. godine |
|  |
| **Profesionalna karijera:** 2018. – *danas* |
|  |
| **Osobni podaci** |
| **Država** |  Italija
 |
| **Rođenje** | 16. kolovoza 2001.  (2001-08-16)  Innichen, Italija
 |
| **Prebivalište** |  Monte Carlo, Monako
 |
| **Visina** | 1.91 m
 |
| **Stil igre** | dešnjak (dvoručni bekend)
 |
| **Zarada** | 62,321,898$ (6. u historiji) |
| **Trener(i)** | Simone Vagnozzi Darren Cahill
 |
| **Singlovi** |
| **Omjer karijere** | 346–88
 |
| **Osvojeni turniri** | 29
 |
| **Najbolji plasman** | **1.** (10. lipnja 2024.)
 |
| **Trenutni plasman** | 1. (13. travnja 2026.)
 |
| **Grand Slamovi** |
|  Australian Open | **P** (2024, 2025)
 |
|  Roland-Garros | F (2025)
 |
|  Wimbledon | **P** (2025)
 |
|  US Open | **P** (2024)
 |
| **Ostali turniri** |
| ATP Finals | **P** (2024, 2025)
 |
| **Parovi** |
| **Omjer karijere** | 26–25
 |
| **Osvojeni turniri** | 1
 |
| **Najbolji plasman** | 124. (27. rujna 2021.)
 |
| **Timski turniri** |
| Davis Cup | **P** (2023, 2024)
 |
| Ažurirano: 5. travnja 2026. |

**Jannik Sinner** (njemački izgovor: [ˈjanɪk ˈsɪnɐ], italijanski izgovor:  [ˈjannik ˈsinner] ; Innichen, 16. kolovoza 2001.), talijanski tenisač. Sinner je tijekom karijere bio najbolje rangirani tenisač na ATP ljestvici, a 2024. godinu završio je kao prvi tenisač svijeta. Do sada je osvojio 26 titula u karijeri, uključujući četiri Grand Slama, sedam Masters 1000 turnira i dva ATP Finalsa. Također je predvodio Italiju do uzastopnih naslova na Davis Cupu 2023. i 2024. godine.

Iako kao junior nije imao previše uspjeha, Sinner se već sa 16 godina prebacio na profesionalne turnire te je bio jedan od rijetkih tenisača koju su već sa 17 godina osvajali ATP Challenger Tour turnire. Godine 2019. osvojio je Next Generation ATP Finalse te je dobio nagradu za debitanta godine, a dvije godine kasnije postao je prvi tenisač rođen u 2000-ima koji je ušao među deset najboljih tenisača na svijetu. Svoju prvu Masters 1000 titulu osvojio je na Canadian Openu 2023. godine, kada je ujedno bio i finalist na ATP Finals turniru. U svibnju 2026. godine postao je tek drugi tenisač u historiji koji je osvojio svih devet Masters 1000 turnira, pri čemu je Sinner postao najmlađi tenisač kojemu je to uspjelo.

Na Australian Openu 2024. pobijedio je tada prvog tenisača svijeta Novaka Đokovića, a kasnije i Danila Medvedeva u finalu od pet setova i tako osvojio svoj prvi Grand Slam naslov. Iste godine osvojio je i US Open te ATP Finalse, završivši godinu na prvom mjestu; ujedno je tako postao i prvi talijanski tenisač u historiji koji je došao na prvo mjesto ATP ljestvice.

Početkom 2025. godine obranio je titulu u Melbourneu, nakon čega je odradio tromjesečnu suspenziju zbog slučajnog uzimanja klostebola. Po povratku, igrao je finala sva tri preostala Grand Slama protiv Carlosa Alcaraza, pobijedivši na Wimbledonu. Sezonu je završio pobjednom protiv Alcaraza u ATP Finalsima.

## Rani život i juniorska karijera

Jannik Sinner rođen je 16. kolovoza 2001. godine kao sin Hanspetera i Siglinde Sinner u Innichenu, u sjevernotalijanskoj provinciji Južni Tirol. Njegov materinji jezik je njemački. Odrastao je u Sextenu u Dolomitima, gdje mu je otac radio kao kuhar, a majka kao konobarica u skijalištu. Ima starijeg posvojenog brata Marka, koji je rođen u Rusiji 1998. godine. U dobi od tri godine počeo je skijati, a na prva je natjecanja išao već s osam godina. Tenis je počeo igrati u dobi od sedam godina. Od sedme do dvanaeste godine bio je jedan od najboljih juniorskih skijaša u Italiji – godine 2008., u dobi od sedam godina, pobijedio je u nacionalnom prvenstvu u veleslalomu, a 2012. godine, u dobi od jedanaest godina, bio je nacionalni doprvak.

Dok je trenirao skijanje, Sinner je odustao od tenisa na jednu godinu prije nego ga je otac pogurao da se vrati tenisu. Kada je ponovo uzeo reket u ruke, njegov prvi redovni trener postao je Heribert Mayr. Djed ga je vodio u Teniski kamp San Giorgio rano ujutro gdje je imao individualne sate s Mayrom zato što nije bilo djece njegove dobi koja su bila jednako dobra kao on. Međutim, tenis mu je u tom periodu bio tek treći prioritet, nakon skijanja i nogometa. Tijekom jutra bi se natjecao u skijanju, a poslijepodne bi igrao nogomet za lokalni AFC Sexten.

U dobi od 13 godina, Sinner je odustao od skijanja i nogometa te se odlučio posvetiti tenisu zbog fizičke konstitucije; bio je visok, mršav i imao samo 35 kilograma. Također mu se više sviđalo natjecati se u individualnom sportu jer je imao više utjecaja na ishod. Samostalno se preselio u Bordigheru kako bi trenirao u Teniskom centru Piatti pod Riccardom Piattijem i Massimom Sartorijem, što su njegovi roditelji podržali. Tamo je isprva živio s obitelji svog trenera, Luke Cvjetkovića, a kasnije se preselio u stan zajedno s još dvojicom dječaka. Prije nego se potpuno posvetio treninzima s Piattijem, Sinner je bio igrao samo dva puta tjedno. Istovremeno je završio privatnu ekonomsku školu Institut Walther u Bolzanu.

Juniorsku karijeru započeo je u sklopu ITF Junior Circuita. Iako nije imao značajnih uspjeha kao junior, već je na kraju 2017. godine prešao na seniorsku razinu. Kao junior, nikada nije igrao u glavnom turniru nekog turnira prve razine niti je igrao na juniorskim Grand Slam turnirima. Jedini veći juniorski turnir na kojemu je igrao bio je Trofeo Bonfiglio. Nakon što je 2017. godine ispao u prvom kolu jakog juniorskog turnira u matičnoj zemlji, sljedeće je godine došao do četvrtfinala i bio je to jedini juniorski turnir koji je odigrao te godine. Zbog činjenice da nije imao zapaženih rezultata kao junior, Sinnerov je najbolji plasman na juniorskoj listi bilo 133. mjesto.

## Profesionalna karijera

### Debi, NextGen naslov i ulazak u top 50 (2018. – 2020.)

Sinner je 2018. godine počeo igrati u sklopu ITF Men's Circuit toura, međutim zbog lošeg je rankinga imao direktan plasman samo na ITF Futures turnire. Ipak, u drugoj polovici godine počeo je dobivati pozivnice za ATP Challenger Tour turnire; godinu je završio sa samo jednim ITF naslovom i to u parovima te na 551. mjestu godišnje liste. Prvi Challenger osvojio je 2019. godine u Bergamu u dobi od 17 godina i 6 mjeseci, iako do tog turnira nije imao nijednu pobjedu na Challenger razini. Postao je prva osoba rođena 2001. godine koja je došla do finala nekog Challengera te najmlađi Talijan s titulom; taj mu je turnir donio skok od 200 mjesta na rang listi te je došao do 324. mjesta. Nakon dvije ITF Futures titule, Sinnerov prvi ATP nastup bio je u svojstvu *lucky losera* na Hungarian Openu 2019. godine, gdje je pobijedio Mátéa Valkusza, domaćeg igrača s pozivnicom. Nakon te prve pobjede na ATP Touru, tjedan kasnije izgubio je finale Challengera u Ostravi od Kamila Majchrzaka.

Jannik Sinner s peharom pobjednika Next Gen ATP Finalsa 2019. godine.
U drugoj polovici 2019. godine, Sinner je sve češće igrao na ATP razini. Prvu Masters 1000 pobjedu imao je na Italian Openu protiv Stevea Johnsona, a nakon sljedeće pobjede na Croatia Openu u Umagu, probio se u prvih 200. Sljedećeg mjeseca osvojio je Challenger u Lexingtonu, postavši jedan od tek jedanaest sedamnaestogodišnjaka s više od jedne titule na Challengerima. Iste godine izborio je i svoj prvi Grand Slam nastup, ali je u prvom kolu US Opena ispao od Stana Wawrinke. Uz to, imao je i vrlo snažan kraj sezone.

Nakon što se nastupom na European Openu u Antwerpenu, gdje je na putu do polufinala izbacio i prvog nositelja turnira Gaëla Monfilsa, probio u prvih 100 tenisača svijeta, dobio je pozivnicu za Next Gen ATP Finals, gdje je bio najlošije rangirani tenisač. U grupnoj je fazi pobijedio Francesa Tiafoea i Mikaela Ymera te je, uz poraz od Ugoa Humberta, izborio polufinale. Tu je pobijedio Miomira Kecmanovića, nakon čega je u finalu iznenadio prvog nositelja i tada 18. igrača svijeta, Alexa de Minaura. Godinu je završio kao 78. tenisač svijeta, najmlađi u prvih 80 još od Rafaela Nadala 2003. godine te je dobio nagradu za debitanta godine i Gazzettinu sportsku nagradu za nastup godine na račun pobjede protiv de Minaura.

Početak sljedeće sezone obilježio je prvom pobjedom na Grand Slamu, pobijedivši Maxa Purcella u prvom kolu Australian Opena, odnosno prvom Top 10 pobjedom, protiv Davida Goffina u Rotterdamu. Nakon pauze zbog pandemije COVID-a 19 i poraza u prvom kolu US Opena od Karena Hačanova imao je nekoliko solidnih nastupa u Europi, uključujući i četvrtfinale Roland-Garrosa, gdje ga je pobijedio Rafael Nadal. Sezonu je završio osvajanjem svoje prve ATP titule na Sofia Openu, gdje je u finalu pobijedio Vaseka Pospisila. Sinner je tako postao najmlađi Talijan s titulom od početka Open ere te najmlađi osvajač ATP titule od Keija Nishikorija 2008. godine. Godinu je završio na 37. mjestu.

### Ulazak u top 10 (2021. – 2022.)

Uspjeh s kraja prethodne sezone nastavljen je početkom 2021. godine kada je osvojio Great Ocean Road Open, postavši tako najmlađi igrač s dvije uzastopne ATP titule još od Nadalovog niza iz 2005. godine. Njegova serija od deset uzastopnih pobjeda prekinuta je u prvom kolu Australian Opena, kada ga je u pet setova pobijedio Denis Shapovalov. Veliki uspjeh postigao je na Miami Openu, gdje je došao do svog prvog Masters 1000 finala, ali je izgubio od Huberta Hurkacza. Na Roland-Garrosu ga je ponovo izbacio Nadal, dok je na Wimbledonu ispao u prvom kolu.

Jannik Sinner na Roland-Garrosu 2021. godine.
U paru s Reillyjem Opelkom osvojio je svoj prvi naslov u parovima na Atlanta Openu, a pobjedom protiv Mackenzieja McDonalda osvojio je i Citi Open u Washingtonu, što mu je bio treći turnir ukupno i prvi ATP 500 naslov. Postao je tako prvi Talijan s titulom na Citi Openu te najmlađi ATP 500 pobjednik, odnosno prvi tinejdžer s ATP 500 pobjedom od uspostave kategorije 2009. godine. Ovime je 9. kolovoza 2001. godine ušao među 15 najboljih tenisača svijeta. Nakon ispadanja u četvrtom kolu US Opena, Sinner je uspješno obranio naslov u Sofiji te je nadovezao naslov na European Openu u Antwerpenu, pobijedivši Diega Schwartzmana za svoj peti naslov u karijeri. Tako je postao najmlađi tenisač s pet ATP naslova još od Novaka Đokovića, koji je imao 19 kada je to uspio.

Nakon ulaska u polufinale Vienna Opena postao je prvi tenisač rođen u XXI. stoljeću koji je ušao među deset najboljih tenisača svijeta, što mu je donijelo status nositelja na Rolex Paris Mastersu; tamo ga je porazio Carlos Alcaraz, oduzevši mu tako priliku za direktan plasman na ATP Finalse. Ipak, Sinner je bio prva alternativa te je upao u turnir nakon što se njegov sunarodnjak Matteo Berrettini povukao nakon svog prvog meča zbog ozljede abdomena. Sinner je pobijedio Hurkacza u drugom kolu te tako postao najmlađi pobjednik nekog meča na Finalsima još od Lleytona Hewitta 2000. godine te prva zamjena s pobjedom još od Janka Tipsarevića 2011. godine. Turnir je završio porazom od Danila Medvedeva, što mu je ipak bilo dovoljno da završi godinu kao 10. tenisač svijeta. U finalnom krugu Davis Cupa pobijedio je Johna Isnera i Marina Čilića, ali je Italija ispala u četvrtfinalu od Hrvatske.

Sljedeća sezona donijela je generalni napredak u smislu da je na velikim turnirima stizao sve dalje, ali bila je obilježena manjkom titula. Sinner je imao sasvim solidne nastupe na Australian Openu (četvrtfinale), Miami Openu (predaja u četvrtfinalu), Monte Carlo Mastersu (četvrtfinale), Madrid Openu (treće kolo), Roland-Garrosu (četvrto kolo) i Wimbledonu (četvrtfinale). U Madridu je protiv Alexa de Minaura ostvario 100. pobjedu u karijeri, za što mu je trebalo samo 147 mečeva; jedina dva tenisača koji su brže došli do 100. pobjeda bili su Rafael Nadal (nakon 137 mečeva) i Novak Đoković (nakon 143 meča).

Svoje jedino finale te sezone igrao je na turniru u Umagu, gdje je pobijedio branitelja naslova Carlosa Alcaraza i osvojio svoj prvi naslov na zemlji te jedini naslov u 2022. godini. Nakon ispadanja u trećem kolu i u Montrealu i u Cincinnatiju, uspio je doći do četvrtfinala US Opena, gdje je ponovo igrao s Alcarazom. Alcaraz je pobijedio u pet setova nakon pet sati i petnaest minuta; meč je završio u 2:50 ujutro po lokalnom vremenu, što je rekord za najkasnije završeni meč u historiji turnira, te je postao drugi najduži meč u historiji US Opena.

Kraj sezone bio je nešto lošiji. Iako je pomogao Italiji da dođe do posljednje faze Davis Cupa, zbog ozljede u Sofiji izbivao je s terena gotovo mjesec dana. Igrao je još četvrfinale Erste Bank Opena, dok je na Rolex Paris Mastersu ispao u prvom kolu. Sezonu je završio kao 15. tenisač svijeta.

### Davis Cup, Grand Slam naslovi i afera s dopingom (2023. – 2024.)

Nakon ispadanja na Adelaide International 1 i Australian Open turnirima, Sinner je u Montpellieru osvojio Open Sud de France, svoj sedmi naslov u karijeri. U Rotterdamu je uspio doći do finala, gdje je izgubio od Medvedeva. Nakon ispadanja u polufinalu BNP Paribas Opena u Indian Wellsu od Alcaraza, Sinner se uspio "osvetiti" u polufinalu Miami Opena, čime je osujetio Alcarazove planove da se vrati na prvo mjesto; u finalu je ponovo izgubio od Medvedeva, čime je omjer među njima došao do 0:6 u korist Rusa. U Monte Carlu je igrao svoje treće uzastopno Masters 1000 polufinale, dok je na Roland-Garrosu iznanađujuće izgubio od Daniela Altmaiera u drugom kolu; meč se igrao u pet setova i trajao je 5 sati i 26 minuta, čime je postao dotad najduži meč u Sinnerovoj karijeri te drugi najduži meč sezone. Na Wimbledonu je došao do četvrtfinala, gdje je izgubio od Novaka Đokovića.

U kolovozu je u Torontu osvojio svoj prvi Masters 1000 naslov, pobijedivši Alexa de Minaura u finalu. Na China Openu je u polufinalu ponovo pobijedio Alcaraza da bi u finalu svladao Medvedeva, prvi put u sedam međusobnih mečeva. Tako je došao do četvrtog mjesta na ATP listi, postavši prvi Talijan u Top 5 još od vremena Adriana Panatte. Nakon ispadanja od Sheltona u Šangaju, Sinner je došao do finala turnira u Beču, gdje je drugi put za redom pobijedio Medvedeva.

Dobri nastupi osigurali su mu debitantski direktni nastup na ATP Finalsima, gdje je u grupnoj fazi pobijedio sva tri meča, uključujući i onaj protiv Đokovića; ipak, u ponovnom susretu protiv Đokovića u finalu, Sinner je izgubio. Nakon toga je nastupio za Italiju u završnoj fazi Davis Cupa, gdje je u četvrtfinalu pobijedio Tallona Griekspoora i tako pomogao Italiji da prođe Nizozemsku. U polufinalu je uslijedio susret sa Srbijom, u sklopu kojeg je Sinner treći put u 12 dana igrao protiv Đokovića i pobijedio. Bio je to prvi Đokovićev poraz u singlu i Davis Cupu još od 2011. godine kada ga je pobijedio Juan Martín del Potro. Uz to, Sinner je u trećem setu spasio tri uzastopne meč lopte, postavši tek četvrti igrač u historiji koji je pobijedio Đokovića nakon spašavanja meč lopti te prvi koji je spasio čak tri uzastopne meč lopte; također je postao tek treći tenisač, nakon Rafaela Nadala i Andyja Murraya koji je dva puta pobijedio Đokovića u rasponu od 12 dana. Nakon toga je u paru s Lorenzom Sonegom ponovo pobijedio Đokovića, koji je igrao u paru s Kecmanovićem, i osigurao Italiji ulazak u finale. Tamo su Talijani pobijedili Australiju i osvojili svoj drugi naslov, prvi nakon 1976. godine. Tijekom dodjele ATP-ovih nagrada, Sinner je dobio nagradu za igrača s najvećim napretkom i nagradu za miljenika publike, dok su njegovi treneri Darren Cahill i Simone Vagnozzi podijelili nagradu za trenera godine. Na Supertennis Awardsima dobio je nagradu za najboljeg tenisača.

Početak sezone 2024. godine bio je vrlo jak. Sinner je na Australian Openu prilično lako došao do novog polufinala, gdje je iznenađujuće pobijedio Đokovića, koji je tada bio prvi tenisač svijeta i branitelj naslova; bio je to Đokovićev prvi poraz na Australian Openu od 2018. godine. U finalu je ponovo igrao protiv Medvedeva te je okrenuo 0:2 u setovima i tako došao do svog prvog Grand Slam naslova u karijeri; postao je prvi Talijan s osvojenim Australian Openom te tek treći Talijan ukupno, odnosno drugi u Open eri s nekim Grand Slam naslovom. Također je postao tek drugi tenisač koji je osvojio Australian Open nakon što je gubio 0:2 u setovima, nakon Nadala 2022. godine, koji je na taj način pobijedio upravo Medvedeva.

U Rotterdamu je nakon predaje Miloša Raonića u četvrtfinalu došao do svoje 200. pobjede u karijeri, postavši prvi igrač rođen u XXI. vijeku kojemu je to uspjelo. Nakon pobjeda nad Griekspoorom i de Minaurom, Sinner je osvojio turnir i tako došao do trećeg mjesta na ATP listi, čime je postao najbolje rangirani Talijan u historiji. Tijekom BNP Paribas Opena u Indian Wellsu produžio je svoju seriju na 19 uzastopnih pobjeda (16 u 2024.), čime je oborio talijanski rekord u Open eri, a koja je prekinuta polufinalnim porazom od Alcaraza. U Miamiju je u finalu pobijedio Grigora Dimitrova i tako osvojio svoj drugi Masters 1000 naslov, što mu je ujedno donijelo i skok na drugo mjesto ATP liste.

Nakon poraza u drugom kolu Monte Carla od Stefanosa Cicipasa, Sinner se povukao s turnira u Madridu i Rimu zbog ozljede kuka. Nakon što se Đoković povukao s Roland-Garrosa, Sinner je po završetku turnira, na kojem je ispao u polufinalu od Alcaraza, prvi put u karijeri postao najbolji tenisač svijeta, ujedno i prvi Talijan u historiji koji je došao do te pozicije. Na Halle Openu je postao tek osmi tenisač u historiji koji je osvojio svoj prvi turnir nakon prvog dolaska na prvo mjesto ATP liste, dok je na Wimbledonu prvi put u svojoj karijeri bio prvi nositelj na nekom Grand Slamu; na turniru je ispao od Medvedeva u četvrfinalu. Na Olimpijskim igrama u Parizu nije nastupio zbog tonzilitisa. U Cincinnatiju je osvojio svoj drugi Masters 1000 naslov u godini i peti ukupno, pobijedivši Francesa Tiafoea u finalu.

Dana 20. kolovoza 2024. godine, nezavisni je sud objavio da je Sinner dva puta u ožujku imao pozitivan test na nedopuštenu supstancu klostebol. Sud je prihvatio Sinnerovo objašnjenje da je klostebol unesen u njegov organizam slučajno tijekom masaže, jer je njegov fizioterapeut ranije bio koristio sredstvo s klostebolom kako bi liječio vlastitu ozljedu. Krajem mjeseca, Sinner je objavio kako je dao otkaz svom kondicijskom treneru Umbertu Ferrari i fizioterapeutu Giacomu Naldiju. Sud je odlučio da Sinner nije s namjerom uzimao doping te mu nije izrekao nikakvu suspenziju, ali je morao vratiti novac i bodove koje je zaradio na turniru u Indian Wellsu, što je Sinner i učinio. Svjetska antidopinška agencija žalila se na ovu odluku, a postupak je riješen nagodbom u veljači 2025. godine, u sklopu koje je riješeno da je Sinner nenamjerno unio nedozvoljeno sredstvo u organizam te je prihvatio suspenziju u trajanju od tri mjeseca. Proces je bio jedna od najvrućih tema u teniskom svijetu u to vrijeme.

Sinner (drugi s lijeva) s reprezentativnim kolegama ispred trofeja pobjednika Davis Cupa 2024. godine.
Postupak nije omeo Sinnerovu igru, s obzirom na to da je na US Openu osvojio svoj drugi Grand Slam naslov u karijeri. U četvrtfinalu je izbacio Medvedeva, u polufinalu Jacka Drapera, a u finalu Taylora Fritza i tako postao tek četvrti tenisač koji je osvojio dva Grand Slam naslova u godini u kojoj je osvojio svoj prvi Grand Slam naslov. Pobjedu je posvetio svojoj teti. Na China Openu je također došao do finala, ali je izgubio od Alcaraza. Nakon što je pobijedio Tomáša Machača u polufinalu Šangaja, Sinner je osigurao prvo mjesto na kraju godine, postavši prvi Talijan kojemu je to uspjelo. U finalu je ponovo pobijedio Đokovića i osvojio svoj treći Masters 1000 naslov u godini, postavši najmlađi pobjednik u Šangaju u historiji; bio mu je to ukupno sedmi naslov te godine. Novu titulu dodao je na ATP Finalsima, gdje je u finalu pobijedio Fritza. Bio je to prvi put od Ivana Lendla 1986. godine da je netko osvojio ATP Finalse bez izgubljenog seta, a Sinner je postao prvi Talijan koji je osvojio taj turnir. Godinu je završio obranom naslova na Davis Cupu. Sinner je 2024. godinu završio bez ijednog poraza u kojem nije osvojio nijedan set, postavši tek drugi tenisač u historiji, nakon Rogera Federera 2005. godine, kojemu je to uspjelo.

### Novi Grand Slam naslovi i suspenzija (2025.)

Kao branitelj naslova, Sinner je imao relativno jednostavan put do finala Australian Opena na početku 2025. godine; u finalu je s 3:0 u setovima pobijedio Alexandera Zvereva i tako uspješno obranio naslov u Melbourneu. U veljači je započela njegova tromjesečna suspenzija nakon nagodbe sa Svjetskom antidopinškom agencijom, koja je ponovo postala vruća tema u svijetu tenisa te je potakla velik broj aktualnih i bivših tenisača da komentiraju situaciju. Jedna od izraženijih kritika na račun Sinnera bio je izgledno vrlo pogodan trenutak njegove suspenzije, s obzirom da tromjesečni period nije obuhvatio nijedan Grand Slam, odnosno samo nekoliko Masters 1000 turnira, s tim da je Sinner svejedno dobio priliku zaigrati na "pripremnim" turnirima za zemljani Grand Slam.

Njegov povratnički turnir bio je Italian Open u Rimu, gdje je došao do finala, prvi Talijan kojemu je to uspjelo od Adriana Panatte 1978. godine. Bio je to Sinnerov tek drugi finale na zemlji, prvi nakon srpnja 2022. godine. U finalu je izgubio 0:2 od Carlosa Alcaraza. Na Roland-Garrosu je imao iznimno uspješan turnir te je do finala došao bez izgubljenog seta, pri čemu je u polufinalu pobijedio Novaka Đokovića. U finalu ga je čekao novi ogled s Alcarazom. Sinner je počeo snažno i poveo 2:0 u setovima, ali Alcaraz se vratio i izjednačio na 2:2. U petom su setu ušli u treći tie-break, a Sinner je, iako je tijekom meča imao čak tri meč lopte, izgubio u super tie-breaku 2:10, čime je Alcaraz osvojio naslov. Meč je trajao ukupno 5 sati i 29 minuta te je postao najduži finalni meč u historiji Roland-Garrosa.

Pet tjedana kasnije, njih su dvojica igrali novo Grand Slam finale, ovoga puta na Wimbledonu. Sinner je pobijedio na londonskoj travi te je tako postao prvi Talijan u historiji s naslovom na Wimbledonu. Bio je ovo njihov ukupno drugi susret na tom turniru, nakon četvrtfinala 2022. godine, te Sinnerova druga pobjeda.

Sinner tijekom finala US Opena 2025. godine.
Nakon što je zbog zgusnutog rasporeda otkazao Washington i Toronto, Sinner je došao do finala na Cincinnati Openu, gdje ga je ponovo čekao Alcaraz. Sinner je predao meč prije kraja prvog seta zbog bolesti pri rezultatu 0:5 za Alcaraza. Alcaraz ga je ponovo pobijedio i to u finalu US Opena, što je bilo njihovo treće uzastopno finale na nekom Grand Slamu i Španjolčeva druga pobjeda; time su njih dvojica završili sezonu s po dva Grand Slama svaki. Sinner je također postao najmlađi te ukupno treći tenisač, uz Federera i Đokovića, koji je igrao sva četiri Grand Slam finala u jednoj godini.

Nakon što je u finalu China Opena pobijedio Learnera Tiena i osvojio novi naslov, morao je predati meč trećeg kola u Šangaju protiv Tallona Griekspoora zbog snažnih grčeva, čime je završio njegov pohod ka obrani naslova. U Beču je osvojio svoj četvrti naslov u godini, pobijedivši Zvereva, a što je onda povezao i s naslovom u Parizu, gdje je pobijedio Felixa Augera-Aliassimea. Sinner je osvojio turnir bez izgubljenog seta te je postao prvi Talijan s naslovom na pariškom Mastersu. Sinner je sezonu završio snažno obranom naslova na ATP Finalsima, gdje je pobijedio Alcaraza. Sinner je završio turnir bez izgubljenog seta drugu godinu za redom, a na cijelom je turniru protivniku prepustio samo jedan break.

### Borba za prvo mjesto (2026. – *danas*)

Godinu 2026. započeo je na Australian Openu, gdje je došao kao dvostruki branitelj naslova. Imao je relativno jednostavan put do polufinala, gdje ga je u pet setova pobijedio Novak Đoković. Nakon toga je igrao na turniru u Dohi, gdje je iznenađujuće ispao u četvrtfinalu od Jakuba Menšíka. Međutim, Sinner se vratio pobjedničkom nizu u Indian Wellsu, gdje je u finalu pobijedio Danila Medvedeva i osvojio svoj prvi naslov na tom turniru. Na putu do naslova nije izgubio nijedan set, postavši tako prvi tenisač u historiji koji je osvojio dva uzastopna Masters 1000 naslova bez izgubljenog seta. Isti je pothvat ponovio i u Miamiju, gdje je u finalu pobijedio Jiříja Lehečku, postavši tako prvi tenisač koji je osvojio Sunshine Double bez ijednog izgubljenog seta, odnosno prvi koji je osvojio tri uzastopna Masters 1000 turnira bez izgubljenog seta.

Uspjeh je nastavio i na zemljanim Mastersima, osvojivši Monte Carlo pobjedom nad Carlosom Alcarazom. Tom se pobjedom vratio na prvo mjesto ATP liste ispred Alcaraza, te je postao tek treći tenisač koji je osvojio četiri Masters 1000 turnira za redom (nakon Federera i Đokovića), odnosno prvi nakon Đokovića 2015. godine koji je osvojio prva tri Masters 1000 turnira u kalendarskoj godini. Niz je nastavio i u Madridu, gdje je u finalu pomeo Alexandera Zvereva u dva seta i tako osvojio svoj peti Masters 1000 turnir za redom, postavivši novi rekord, te prva četiri Masters 1000 turnira u godini. U Rimu je povećao rekord na šest uzastopnih Mastersa pobjedom nad Casperom Ruudom, međutim tom je pobjedom također postao najmlađi tenisač – i tek drugi u historiji – koji je osvojio svih devet turnira iz Masters 1000 serije.

Na Roland-Garrosu je bio glavni favorit za naslov u odsustvu Alcaraza te je otvorio turnir uvjerljivom pobjedom, ali u drugom kolu protiv Juana Manuela Cerúndola, prilikom servisa za meč u trećem setu, počeo je dobivati snažne grčeve te je, iako je odigrao meč do kraja, izgubio 2:3 u setovima i tako ispao u drugom kolu.

## Rivalstva

### Carlos Alcaraz

Jannik Sinner i Carlos Alcaraz dosad su međusobno igrali 17 puta na ATP Touru, pri čemu Alcaraz vodi u ukupnim pobjedama 7:10. Komentatori su njihovo rivalstvo opisali kao "potencijalno definirajuće za cijelu jednu eru".

Prije 2025. godine, njih su dvojica već igrali nekoliko velikih mečeva, uključujući polufinale Roland-Garrosa 2024. godine (pobjeda Alcaraza u pet setova), četvrtfinale US Opena 2022. godine (pobjeda Alcaraza u pet setova) i polufinale Miami Opena 2023. godine (pobjeda Sinnera). Tijekom 2024. godine igrali su tri puta, pri čemu je Alcaraz pobijedio sva tri puta. Tijekom 2025. godine, prvi su se put susreli na Italian Openu, gdje je Alcaraz slavio 2:0 u finalu. Nakon toga je uslijedila serija od tri uzastopna Grand Slam finala, pri čemu je Sinner slavio na Wimbledonu, a Alcaraz na Roland-Garrosu i US Openu. Na ATP Finalsima, Sinner je pobijedio u dva seta i tako obranio naslov. Tijekom 2026. godine, Sinner je slavio u finalu Monte Carlo Mastersa, kojom se pobjedom vratio na prvo mjesto ATP liste.

| Kategorija
 | Sinner
 | Alcaraz
 |
| --- | --- | --- |
| Grand Slam
 | 2
 | **4** |
| ATP Finals
 | **1** | 0
 |
| ATP 1000
 | 2
 | **5** |
| ATP 500
 | 1
 | 1
 |
| ATP 250
 | **1** | 0
 |
| **Ukupno** | 7
 | **10** |

Pregled međusobnih mečeva

| Br.
 | Godina
 | Turnir
 | Kategorija
 | Podloga
 | Faza
 | Pobjednik
 | Rezultat
 | Trajanje
 | Sinner
 | Alcaraz
 |
| --- | --- | --- | --- | --- | --- | --- | --- | --- | --- | --- |
| 1.
 | 2021.
 |  Rolex Paris Masters
 | ATP 1000
 | Tvrda (d)
 | Drugo kolo
 | **Alcaraz** | 7:6(7:1), 7:5 | 2:08
 | 0
 | **1** |
| 2.
 | 2022.
 |  Wimbledon
 | Grand Slam
 | Trava
 | Osmina finala
 | **Sinner** | 6:1, 6:4, 6:7(8:10), 6:3 | 3:35
 | **1** | 1
 |
| 3.
 | 2022.
 |  Croatia Open Umag
 | ATP 250
 | Zemlja
 | Finale
 | **Sinner** | 6:7(5:7), 6:1, 6:1 | 2:26
 | **2** | 1
 |
| 4.
 | 2022.
 |  US Open
 | Grand Slam
 | Tvrda
 | Četvrtfinale
 | **Alcaraz** | 6:3, 6:7(7:9), 6:7(0:7), 7:5, 6:3 | 5:15
 | 2
 | **2** |
| 5.
 | 2023.
 |  Indian Wells Open
 | ATP 1000
 | Tvrda
 | Polufinale
 | **Alcaraz** | 7:6(7:4), 6:3 | 1:52
 | 2
 | **3** |
| 6.
 | 2023.
 |  Miami Open
 | ATP 1000
 | Tvrda
 | Polufinale
 | **Sinner** | 6:7(4:7), 6:4, 6:2 | 3:02
 | **3** | 3
 |
| 7.
 | 2023.
 |  China Open
 | ATP 500
 | Tvrda
 | Polufinale
 | **Sinner** | 7:6(7:4), 6:1 | 1:55
 | **4** | 3
 |
| 8.
 | 2024.
 |  Indian Wells Open
 | ATP 1000
 | Tvrda
 | Polufinale
 | **Alcaraz** | 1:6, 6:3, 6:2 | 2:05
 | 4
 | **4** |
| 9.
 | 2024.
 |  Roland-Garros
 | Grand Slam
 | Zemlja
 | Polufinale
 | **Alcaraz** | 2:6, 6:3, 3:6, 6:4, 6:3 | 4:09
 | 4
 | **5** |
| 10.
 | 2024.
 |  China Open
 | ATP 500
 | Tvrda
 | Finale
 | **Alcaraz** | 6:7(6:8), 6:4, 7:6(7:3) | 3:21
 | 4
 | **6** |
| 11.
 | 2025.
 |  Internazionali BNL d'Italia
 | ATP 1000
 | Zemlja
 | Finale
 | **Alcaraz** | 7:6(7:5), 6:1 | 1:43
 | 4
 | **7** |
| 12.
 | 2025.
 |  Roland-Garros
 | Grand Slam
 | Zemlja
 | Finale
 | **Alcaraz** | 4:6, 6:7(4:7), 6:4, 7:6(7:3), 7:6(10:2) | **5:29** | 4
 | **8** |
| 13.
 | 2025.
 |  Wimbledon
 | Grand Slam
 | Trava
 | Finale
 | **Sinner** | 4:6, 6:4, 6:4, 6:4 | 3:04
 | **5** | 8
 |
| 14.
 | 2025.
 |  Cincinnati Open
 | ATP 1000
 | Tvrda
 | Finale
 | **Alcaraz** | 5:0 pred. | 0:23
 | 5
 | **9** |
| 15.
 | 2025.
 |  US Open
 | Grand Slam
 | Tvrda
 | Finale
 | **Alcaraz** | 6:2, 3:6, 6:1, 6:4 | 2:42
 | 5
 | **10** |
| 16.
 | 2025.
 |  ATP Finals
 | ATP Finals
 | Tvrda (d)
 | Finale
 | **Sinner** | 7:6(7:4), 7:5 | 2:15
 | **6** | 10
 |
| 17.
 | 2026.
 |  Monte Carlo Masters
 | ATP 1000
 | Zemlja
 | Finale
 | **Sinner** | 7:6(7:5), 6:3 | 2:15
 | **7** | 10
 |

### Danil Medvedev

Jannik Sinner i Danil Medvedev dosad su se susreli 17 puta, pri čemu Sinner vodi u međusobnim susretima 10:7.

Izvorno je ovo rivalstvo bilo prilično jednostrano, s obzirom na to da je Medvedev pobijedio u prvih šest međusobnih ogleda. Sinner je prekinuo Medvedevljev niz 2023. godine te je u konačnici uspio izjednačiti seriju na 7:7. Od 2023. godine, Medvedev je pobijedio samo jednom. Među značajnijim mečevima koje su igrali su finale Australian Opena 2024. godine (pobjeda Sinnera u pet setova nakon što je Medvedev imao 2:0 u setovima), četvrtfinale Wimbledona 2024. godine (pobjeda Medvedeva u pet setova), četvrtfinale US Opena 2024. (pobjeda Sinnera u četiri seta) i finale Indian Wells Mastersa 2026. godine (pobjeda Sinnera).

| Kategorija
 | Sinner
 | Medvedev
 |
| --- | --- | --- |
| Grand Slam | **2** | 1
 |
| ATP Finals
 | **2** | 1
 |
| ATP 1000
 | **4** | 1
 |
| ATP 500
 | 2
 | 2
 |
| ATP 250
 | 0
 | **2** |
| **Ukupno** | **10** | 7
 |

Pregled međusobnih mečeva

| Br.
 | Godina
 | Turnir
 | Kategorija
 | Podloga
 | Faza
 | Pobjednik
 | Rezultat
 | Trajanje
 | Sinner
 | Medvedev
 |
| --- | --- | --- | --- | --- | --- | --- | --- | --- | --- | --- |
| 1.
 | 2020.
 |  Marseille Open
 | ATP 250
 | Tvrda (d)
 | Drugo kolo
 | **Medvedev** | 1:6, 6:1, 6:2 | 1:20
 | 0
 | **1** |
| 2.
 | 2021.
 |  Marseille Open
 | ATP 250
 | Tvrda (d)
 | Četvrtfinale
 | **Medvedev** | 6:2, 6:4 | 1:15
 | 0
 | **2** |
| 3.
 | 2021.
 |  ATP Finals
 | ATP Finals
 | Tvrda (d)
 | Grupna faza
 | **Medvedev** | 6:0, 6:7(5:7), 7:6(10:8) | 2:29
 | 0
 | **3** |
| 4.
 | 2022.
 |  Vienna Open
 | ATP 500
 | Tvrda (d)
 | Četvrtfinale
 | **Medvedev** | 6:4, 6:2 | 1:31
 | 0
 | **4** |
| 5.
 | 2023.
 |  Rotterdam Open
 | ATP 500
 | Tvrda (d)
 | Finale
 | **Medvedev** | 5:7, 6:2, 6:2 | 2:29
 | 0
 | **5** |
| 6.
 | 2023.
 |  Miami Open
 | Masters 1000
 | Tvrda
 | Finale
 | **Medvedev** | 7:5, 6:3 | 1:35
 | 0
 | **6** |
| 7.
 | 2023.
 |  China Open
 | ATP 500
 | Tvrda
 | Finale
 | **Sinner** | 7:6(7:2), 7:6(7:2) | 2:02
 | **1** | 6
 |
| 8.
 | 2023.
 |  Vienna Open
 | ATP 500
 | Tvrda (d)
 | Finale
 | **Sinner** | 7:6(7:4), 4:6, 6:3 | 3:04
 | **2** | 6
 |
| 9.
 | 2023.
 |  ATP Finals
 | ATP Finals
 | Tvrda (d)
 | Polufinale
 | **Sinner** | 6:3, 6:7(4:7), 6:1 | 2:29
 | **3** | 6
 |
| 10.
 | 2024.
 |  Australian Open
 | Grand Slam
 | Tvrda
 | Finale
 | **Sinner** | 3:6, 3:6, 6:4, 6:4, 6:3 | 3:44
 | **4** | 6
 |
| 11.
 | 2024.
 |  Miami Open
 | Masters 1000
 | Tvrda
 | Polufinale
 | **Sinner** | 6:1, 6:2 | 1:10
 | **5** | 6
 |
| 12.
 | 2024.
 |  Wimbledon
 | Grand Slam
 | Trava
 | Četvrtfinale
 | **Medvedev** | 6:7(7:9), 6:4, 7:6(7:4), 2:6, 6:3 | **4:00** | 5
 | **7** |
| 13.
 | 2024.
 |  US Open
 | Grand Slam
 | Tvrda
 | Četvrtfinale
 | **Sinner** | 6:2, 1:6, 6:1, 6:4 | 2:39
 | **6** | 7
 |
| 14.
 | 2024.
 |  Shanghai Masters
 | Masters 1000
 | Tvrda
 | Četvrtfinale
 | **Sinner** | 6:1, 6:4 | 1:25
 | **7** | 7
 |
| 15.
 | 2024.
 |  ATP Finals
 | ATP Finals
 | Tvrda (d)
 | Grupna faza
 | **Sinner** | 6:3, 6:4 | 1:14
 | **8** | 7
 |
| 16.
 | 2026.
 |  Indian Wells Masters
 | Masters 1000
 | Tvrda
 | Finale
 | **Sinner** | 7:6(8:6), 7:6(7:4) | 1:56
 | **9** | 7
 |
| 17.
 | 2026.
 |  Italian Open
 | Masters 1000
 | Zemlja
 | Polufinale
 | **Sinner** | 6:2, 5:7, 6:4 | 2:37
 | **10** | 7
 |

### Novak Đoković

Jannik Sinner i Novak Đoković do sada su igrali 11 puta, a Sinner vodi u međusobnim dvobojima 6:5.

Njihov prvi susret odigrao se na Monte Carlo Mastersu 2021. godine. Đoković je pobijedio u prva tri susreta prije nego je Sinner upisao prvu pobjedu na ATP Finalsima 2023. godine. Njih su dvojica igrali nekoliko značajnih mečeva, među kojima su finale ATP Finalsa 2023. godine (pobjeda Đokovića), polufinale Australian Opena 2024. godine (pobjeda Sinnera u četiri seta) te finale Šangaja 2024. godine (pobjeda Sinnera u dva seta). Tijekom 2025. godine igrali su dva uzastopna polufinala na Roland-Garrosu i Wimbledonu, u oba koje je pobijedio Sinner. Početkom 2026. godine, Đoković je pobijedio Sinnera u polufinalu Australian Opena.

| Kategorija
 | Sinner
 | Đoković
 |
| --- | --- | --- |
| Grand Slam
 | 3
 | 3
 |
| ATP Finals
 | 1
 | 1
 |
| ATP 1000
 | 1
 | 1
 |
| ATP 500
 | 0
 | 0
 |
| ATP 250
 | 0
 | 0
 |
| Davis Cup | **1** | 0
 |
| **Ukupno** | **6** | 5
 |

Pregled međusobnih mečeva

| Br.
 | Godina
 | Turnir
 | Kategorija
 | Podloga
 | Faza
 | Pobjednik
 | Rezultat
 | Trajanje
 | Sinner
 | Đoković
 |
| --- | --- | --- | --- | --- | --- | --- | --- | --- | --- | --- |
| 1.
 | 2021.
 |  Monte Carlo Masters
 | Masters 1000
 | Zemlja
 | Drugo kolo
 | **Đoković** | 6:4, 6:2 | 1:34
 | 0
 | **1** |
| 2.
 | 2022.
 |  Wimbledon
 | Grand Slam
 | Trava
 | Četvrtfinale
 | **Đoković** | 5:7, 2:6, 6:3, 6:2, 6:2 | 3:35
 | 0
 | **2** |
| 3.
 | 2023.
 |  Wimbledon
 | Grand Slam
 | Trava
 | Polufinale
 | **Đoković** | 6:3, 6:4, 7:6(7:4) | 2:47
 | 0
 | **3** |
| 4.
 | 2023.
 |  ATP Finals
 | ATP Finals
 | Tvrda (d)
 | Grupna faza
 | **Sinner** | 7:5, 6:7(5:7), 7:6(7:2) | 3:09
 | **1** | 3
 |
| 5.
 | 2023.
 |  ATP Finals
 | ATP Finals
 | Tvrda (d)
 | Finale
 | **Đoković** | 6:3, 6:3 | 1:43
 | 1
 | **4** |
| 6.
 | 2023.
 |  Davis Cup
 | Davis Cup
 | Tvrda (d)
 | Polufinale
 | **Sinner** | 6:2, 2:6, 7:5 | 2:32
 | **2** | 4
 |
| 7.
 | 2024.
 |  Australian Open
 | Grand Slam
 | Tvrda
 | Polufinale
 | **Sinner** | 6:1, 6:2, 6:7(6:8), 6:3 | 3:22
 | **3** | 4
 |
| 8.
 | 2024.
 |  Shanghai Masters
 | Masters 1000
 | Tvrda
 | Finale
 | **Sinner** | 7:6(7:4), 6:3 | 1:37
 | **4** | 4
 |
| 9.
 | 2025.
 |  Roland-Garros
 | Grand Slam
 | Zemlja
 | Polufinale
 | **Sinner** | 6:4, 7:5, 7:6(7:3) | 3:16
 | **5** | 4
 |
| 10.
 | 2025.
 |  Wimbledon
 | Grand Slam
 | Trava
 | Polufinale
 | **Sinner** | 6:3, 6:3, 6:4 | 1:55
 | **6** | 4
 |
| 11.
 | 2026.
 |  Australian Open
 | Grand Slam
 | Tvrda
 | Polufinale
 | **Đoković** | 3:6, 6:3, 4:6, 6:4, 6:4 | **4:09** | 6
 | **5** |

## Stil igre

Sinnerov dvoručni bekend često se ističe kao njegovo najjače oružje.
Sinner je agresivni igrač s osnovne crte te je jedan od najsnažnijih udarača na Touru. Njegov je najjači udarac dvoručni bekend, koji ima više topspina u odnosu na bilo kojeg drugog igrača na Touru, dosežući 1858 okretaja u minuti uz petu prosječnu brzinu, koja iznosi 111.2 km/h.

Zbog mirnoće na terenu te sveobuhvatnog kretanja, Sinner je često uspoređivan s Rogerom Federerom. Sam Federer pohvalio je balans u Sinnerovoj igri, ističući da mu se sviđa što Sinnerovi bekend i forhend imaju gotovo istu brznu. Bivši najbolji junior svijete i trener Claudio Pistolesi pohvalio je Sinnerovo lateralno kretanje, pripisujući to njegovom iskustvu sa skijanjem. U tom je kontekstu uspoređivan s Novakom Đokovićem, koji je također istaknuo kako je iskustvo koje ima u skijanju pomoglo u razvijanju njegovih teniskih vještina.

Sinner igra s kontaktnim lećama te je izjavio da bez njih uopće ne bi mogao vidjeti lopticu.

## Treneri i stožer

Kada se Sinner s 13 godina posvetio tenisu trenirao ga je Riccardo Piatti, koji je ranije surađivao s Novakom Đokovićem i Milošom Raonićem. Istovremeno je počeo raditi i s Andreom Volpinijem i Massimom Sartorijem, potonji koji je bio dugogodišnji trener Andreasa Seppija. Kako je napredovao, Piatti mu je bio prvi trener, a Volpini mu je pomagao kao drugi trener. U njegovom su timu tada bili i fizioterapeut Claudio Zimaglia te kondicijski trener Dalibor Širola.

U veljači 2022. godine završio je svoju dugogodišnju suradnju s Piattijem te je započeo raditi sa Simoneom Vagnozzijem, bivšim trenerom Marca Cecchinata, novim kondicijskim trenerom Umbertom Ferrarom i novim fizioterapeutom. U srpnju iste godine, trener Darren Cahill službeno se pridružio Sinnerovom timu. Za razliku od drugih profesionalnih tenisača, Sinner nema mentalnog trenera već koristi posebnu talijansku metodu za mentalni trening koja je razvijena za vozače Formule 1. Početkom 2023. godine Giacomo Naldi postao je njegov osobni fizioterapeut. U rujnu 2024. godine, nakon afere s dopingom, otpustio je Ferraru i Naldija te doveo Đokovićevog bivšeg kondicijskog trenera Marca Panichija i fizioterapeuta Ulisesa Badija. Također surađuje i s osteopatom Andreom Cipollom. Dana 23. srpnja 2025. godine Sinner je objavio kako se Ferrara vratio u njegov tim kao kondicijski trener. Sinnerov otac, koji je kuhar po struci, kuha za tim na velikim natjecanjima.

## Statistike

Ovdje se nalazi skraćeni pregled osnovnih statističkih podataka karijere Carlosa Alcaraza, a preuzeti su sa službenih stranica ATP Toura i ITF-a.

Legenda
| **P** |  F
 | PF
 | ČF
 | #K
 | GF | Q#
 | P#
 | DNQ
 | O
 | Z#
 | PO
 | **Z** | S
 | B
 | NMS
 | NTI
 | OD
 | NO
 |

(P) pobjednik; (F) finalist; (PF) polufinalist; (ČF) četvrtfinalist; (#K) kola 4, 3, 2, 1; (GF) grupna faza; (Q#) kvalifikacijsko kolo; (P#) preliminarna runda; (DNQ) nije se kvalificirao; (O) odsutan; (Z#) Zonska grupa Davis/Fed Cupa (s brojem) ili (PO) play-off; (Z) zlatna, (S) srebrna ili (B) brončana (para)olimpijska medalja; (NMS) nije Masters turnir; (NTI) nije Tier I turnir; (OD) odgođen; (NO) nije održan; (KO) karijerni omjer (osvojenih turnira / odigranih); (P–P) omjer pobjeda–poraza.

Kako bi se izbjegla konfuzija i dvostruko pribrojavanje, ove se tablice ažuriraju po završetku turnira ili završetku igračevog nastupa na tom turniru.

| Turnir
 | 2019.
 | 2020.
 | 2021.
 | 2022.
 | 2023.
 | 2024.
 | 2025.
 | 2026.
 | Omjer
 | Pob.–Por.
 | %Pob.
 |
| --- | --- | --- | --- | --- | --- | --- | --- | --- | --- | --- | --- |
| **Grand Slam** |
| Australian Open
 | O
 | 2K
 | 1K
 | ČF
 | 4K
 | **P** | **P** | PF
 | 2 / 7
 | 27–5
 | 84%
 |
| Roland-Garros
 | O
 | ČF
 | 4K
 | 4K
 | 2K
 | PF
 | F
 | 2K
 | 0 / 7
 | 23–7
 | 77%
 |
| Wimbledon
 | Q1
 | NO
 | 1K
 | ČF
 | PF
 | ČF
 | **P** |  | 1 / 5
 | 20–4
 | 83%
 |
| US Open
 | 1K
 | 1K
 | 4K
 | ČF
 | 4K
 | **P** | F
 |  | 1 / 7
 | 23–6
 | 79%
 |
| Pobjeda–poraza
 | 0–1
 | 5–3
 | 6–4
 | 15–4
 | 12–4
 | 23–2
 | 26–2
 | 5–1
 | 4 / 25
 | 92–21
 | 81%
 |
| **ATP Finals** |
| ATP Finals
 | DNQ
 | GF
 | DNQ
 | F
 | **P** | **P** |  | 2 / 4
 | 15–2
 | 88%
 |
| **Reprezentativni nastupi** |
| Olimpijske igre
 | Nisu održane
 | O
 | Nisu održane
 | O
 | Nisu održane
 | 0 / 0
 | 0–0
 | –
 |
| Davis Cup
 | O
 | NO
 | ČF
 | PF
 | **P** | **P** | O
 |  | 2 / 4
 | 12–1
 | 92%
 |
| **ATP 1000 turniri** |
| Indian Wells Open
 | O
 | NO
 | 4K
 | 4K
 | PF
 | PF
 | O
 | **P** | 1 / 5
 | 17–3
 | 85%
 |
| Miami Open
 | O
 | NO
 | F
 | ČF
 | F
 | **P** | O
 | **P** | 2 / 5
 | 25–3
 | 89%
 |
| Monte-Carlo Masters
 | O
 | NO
 | 2K
 | ČF
 | PF
 | PF
 | O
 | **P** | 1 / 5
 | 15–4
 | 79%
 |
| Madrid Open
 | O
 | NO
 | 2K
 | 3K
 | O
 | ČF
 | O
 | **P** | 1 / 4
 | 12–2
 | 86%
 |
| Italian Open
 | 2K
 | 3K
 | 2K
 | ČF
 | 4K
 | O
 | F
 | **P** | 1 / 7
 | 20–6
 | 77%
 |
| Canadian Open
 | O
 | NO
 | 2K
 | 3K
 | **P** | ČF
 | O
 |  | 1 / 4
 | 7–3
 | 70%
 |
| Cincinnati Open
 | O
 | Q1
 | 2K
 | 3K
 | 2K
 | **P** | F
 |  | 1 / 5
 | 12–4
 | 75%
 |
| Shanghai Masters
 | O
 | Nije održan
 | 4K
 | **P** | 3K
 |  | 1 / 3
 | 9–2
 | 82%
 |
| Paris Masters
 | O
 | O
 | 2K
 | 1K
 | 3K
 | O
 | **P** |  | 1 / 4
 | 6–2
 | 75%
 |
| Pobjeda–poraza
 | 1–1
 | 2–1
 | 10–8
 | 16–7
 | 21–6
 | 28–3
 | 16–3
 | 18–0
 | 9 / 41
 | 117–29
 | 80%
 |
| **Statistika karijere** |
|  | 2019. | 2020. | 2021. | 2022. | 2023. | 2024. | 2025. | 2026. | Karijera
 |
| **Turniri** | 10
 | 12
 | 25
 | 17
 | 21
 | 15
 | 12
 | 5
 | **Ukupno u karijeri: 116** |
| **Naslovi** | **0** | **1** | **4** | **1** | **4** | **8** | **6** | **4** | **Ukupno u karijeri: 27** |
| **Finala** | **0** | **1** | **5** | **1** | **7** | **9** | **10** | **4** | **Ukupno u karijeri: 36** |
| Tvrda podloga pobjeda–poraza
 | 8–5
 | 12–8
 | 39–14
 | 28–10
 | 48–9
 | 53–3
 | 39–3
 | 19–2
 | 23 / 77
 | 246–54
 | 82%
 |
| Zemljana podloga pobjeda–poraza
 | 3–4
 | 7–3
 | 10–6
 | 15–4
 | 8–3
 | 11–2
 | 11–2
 | 5–0
 | 2 / 28
 | 70–24
 | 74%
 |
| Travnata podloga pobjeda–poraza
 | 0–1
 | 0–0
 | 0–2
 | 4–2
 | 8–3
 | 9–1
 | 8–1
 | 0–0
 | 2 / 12
 | 29–10
 | 74%
 |
| Ukupno pobjeda–poraza
 | 11–10
 | 19–11
 | 49–22
 | 47–16
 | 64–15
 | 73–6
 | 58–6
 | 24–2
 | 27 / 117
 | 345–88
 | 80%
 |
| **Postotak pobjeda** | **52%** | **63%** | **69%** | **75%** | **81%** | **92%** | **91%** | **92%** | **Ukupno u karijeri: 80%** |
| **Ranking na kraju godine** | 78.
 | 37.
 | 10.
 | 15.
 | 4.
 | **1.** | 2.
 |  | **$62,321,898** |

### Finala

#### Grand Slamovi

| Godina
 | Turnir
 | Podloga
 | Protivnik
 | Ishod
 | Rezultat
 |
| --- | --- | --- | --- | --- | --- |
| 2024.
 | Australian Open
 | Tvrda
 |  Danil Medvedev
 | Pobjeda
 | 3:6, 3:6, 6:4, 6:4, 6:3 |
| 2024.
 | US Open
 | Tvrda
 |  Taylor Fritz
 | Pobjeda
 | 6:3, 6:4, 7:5 |
| 2025.
 | Australian Open
 | Tvrda
 |  Alexander Zverev
 | Pobjeda
 | 6:3, 7:6(7:4), 6:3 |
| 2025.
 | Roland-Garros
 | Zemlja
 |  Carlos Alcaraz
 | Poraz
 | 6:4, 7:6(7:4), 4:6, 6:7(3:7), 6:7(2:10) |
| 2025.
 | Wimbledon
 | Trava
 |  Carlos Alcaraz
 | Pobjeda
 | 4:6, 6:4, 6:4, 6:4 |
| 2025.
 | US Open
 | Tvrda
 |  Carlos Alcaraz
 | Poraz
 | 2:6, 6:3, 1:6, 4:6 |

#### ATP Finals

| Godina
 | Turnir
 | Podloga
 | Protivnik
 | Ishod
 | Rezultat
 |
| --- | --- | --- | --- | --- | --- |
| 2023.
 | ATP Finals
 | Tvrda (d)
 |  Novak Đoković
 | Poraz
 | 3:6, 3:6 |
| 2024.
 | ATP Finals
 | Tvrda (d)
 |  Taylor Fritz
 | Pobjeda
 | 6:4, 6:4 |
| 2025.
 | ATP Finals
 | Tvrda (d)
 |  Carlos Alcaraz
 | Pobjeda
 | 7:6(7:4), 7:5 |

#### Masters 1000 turniri

| Godina
 | Turnir
 | Podloga
 | Protivnik
 | Ishod
 | Rezultat
 |
| --- | --- | --- | --- | --- | --- |
| 2021.
 | Miami Open
 | Tvrda
 |  Hubert Hurkacz
 | Poraz
 | 6:7(4:7), 4:6 |
| 2023.
 | Miami Open
 | Tvrda
 |  Danil Medvedev
 | Poraz
 | 5:7, 3:6 |
| 2023.
 | Canadian Open
 | Tvrda
 |  Alex de Minaur
 | Pobjeda
 | 6:4, 6:1 |
| 2024.
 | Miami Open
 | Tvrda
 |  Grigor Dimitrov
 | Pobjeda
 | 6:3, 6:1 |
| 2024.
 | Cincinnati Open
 | Tvrda
 |  Frances Tiafoe
 | Pobjeda
 | 7:6(7:4), 6:2 |
| 2024.
 | Shanghai Masters
 | Tvrda
 |  Novak Djokovic
 | Pobjeda
 | 7:6(7:4), 6:3 |
| 2025.
 | Italian Open
 | Zemlja
 |  Carlos Alcaraz
 | Poraz
 | 6:7(7:9), 1:6 |
| 2025.
 | Cincinnati Open
 | Tvrda
 |  Carlos Alcaraz
 | Poraz
 | 0:5 pred.
 |
| 2025.
 | Paris Rolex Masters
 | Tvrda (d)
 |  Félix Auger-Aliassime
 | Pobjeda
 | 6:4, 7:6(7:4) |
| 2026.
 | Indian Wells Open
 | Tvrda
 |  Danil Medvedev
 | Pobjeda
 | 7:6(8:6), 7:6(7:4) |
| 2026.
 | Miami Open
 | Tvrda
 |  Jiří Lehečka
 | Pobjeda
 | 6:4, 6:4 |
| 2026.
 | Monte-Carlo Masters
 | Zemlja
 |  Carlos Alcaraz
 | Pobjeda
 | 7:6(7:5), 6:3 |
| 2026.
 | Madrid Open
 | Zemlja
 |  Alexander Zverev
 | Pobjeda
 | 6:1, 6:2 |
| 2026.
 | Italian Open
 | Zemlja
 |  Casper Ruud
 | Pobjeda
 | 6:4, 6:4 |

## Reference

## Vanjske veze

* Zvanični veb-sajt
* Jannik Sinner na stranici Association of Tennis Professionals